สวรรค์จะยินดีมากเมื่อมีคนบาปคนหนึ่งกลับใจ

อุปมาเรื่องความเมตตา

Lectio : พระเจ้าตรัส

ลูกา 15 : 1-31 อุปมาสามเรื่องแสดงพระเมตตากรุณาของพระเจ้า

1บรรดาคนเก็บภาษีและคนบาปเข้ามาใกล้เพื่อฟังพระเยซูเจ้า 2ชาวฟาริสีและธรรมาจารย์ต่างบ่นว่า ‘คนนี้ต้อนรับคนบาปและกินอาหารร่วมกับเขา’ 3พระองค์จึงตรัสเรื่องอุปมานี้ให้เขาฟัง

##  เรื่องแกะที่พลัดหลง

4‘ท่านใดที่มีแกะหนึ่งร้อยตัว ตัวหนึ่งพลัดหลง จะไม่ละแกะเก้าสิบเก้าตัวไว้ในถิ่นทุรกันดาร ออกไปตามหาแกะที่พลัดหลงจนพบหรือ 5เมื่อพบแล้ว เขาจะยกมันใส่บ่าด้วยความยินดี 6กลับบ้าน เรียกมิตรสหายและเพื่อนบ้านมา พูดว่า “จงร่วมยินดีกับฉันเถิด ฉันพบแกะตัวที่พลัดหลงนั้นแล้ว” 7เราบอกท่านทั้งหลายว่าในสวรรค์จะมีความยินดีเช่นนี้เพราะคนบาปคนหนึ่งกลับใจมากกว่าความยินดีเพราะคนชอบธรรมเก้าสิบเก้าคนที่ไม่ต้องการกลับใจใหม่”

##  เรื่องเงินเหรียญที่หายไป

8‘หญิงคนใดที่มีเงินสิบเหรียญแล้วทำหายไปหนึ่งเหรียญ จะไม่จุดตะเกียง กวาดบ้าน ค้นหาอย่างถี่ถ้วนจนกว่าจะพบหรือ 9เมื่อพบแล้ว นางจะเรียกมิตรสหายและเพื่อนบ้านมาพูดว่า “จงร่วมยินดีกับฉันเถิด ฉันพบเงินเหรียญที่หายไปแล้ว” 10เราบอกท่านทั้งหลายว่าทูตสวรรค์ของพระเจ้าจะมีความยินดีเช่นเดียวกัน เมื่อคนบาปคนหนึ่งกลับใจ’

##  เรื่องลูกล้างผลาญและลูกที่คิดว่าตนทำดีแล้ว

11พระองค์ยังตรัสอีกว่า ‘ชายผู้หนึ่งมีบุตรสองคน 12บุตรคนเล็กพูดกับบิดาว่า “พ่อครับ โปรดให้ทรัพย์สมบัติส่วนที่เป็นมรดกแก่ลูกเถิด” บิดาก็แบ่งทรัพย์สมบัติให้แก่ลูกทั้งสองคน 13ต่อมาไม่นาน บุตรคนเล็กรวบรวมทุกสิ่งที่มีแล้วเดินทางไปยังประเทศห่างไกล ที่นั่นเขาประพฤติเสเพลผลาญเงินทองจนหมดสิ้น

14‘เมื่อเขาหมดตัว ก็เกิดกันดารอาหารอย่างหนักทั่วแถบนั้น และเขาเริ่ม

ขัดสน 15จึงไปรับจ้างอยู่กับชาวเมืองคนหนึ่ง คนนั้นใช้เขาไปเลี้ยงหมูในทุ่งนา

 16เขาอยากกินฝักถั่วที่หมูกินเพื่อระงับความหิว แต่ไม่มีใครให้ 17เขาจึงรู้สำนึกและคิดว่า “คนรับใช้ของพ่อฉันมีอาหารกินอุดมสมบูรณ์ ส่วนฉันอยู่ที่นี่ หิวจะตายอยู่แล้ว 18ฉันจะกลับไปหาพ่อ พูดกับพ่อว่า “พ่อครับ ลูกทำบาปผิดต่อสวรรค์และต่อพ่อ 19ลูกไม่สมควรได้ชื่อว่าเป็นลูกของพ่ออีก โปรดนับว่าลูกเป็นผู้รับใช้คนหนึ่งของพ่อเถิด” 20เขาก็กลับไปหาบิดา

‘ขณะที่เขายังอยู่ไกล บิดามองเห็นเขา รู้สึกสงสาร จึงวิ่งไปสวมกอดและจูบเขา 21บุตรจึงพูดกับบิดาว่า “พ่อครับ ลูกทำบาปผิดต่อสวรรค์และต่อพ่อ ลูกไม่สมควรได้ชื่อว่าเป็นลูกของพ่ออีก” 22แต่บิดาพูดกับผู้รับใช้ว่า “เร็วเข้า จงไปนำเสื้อสวยที่สุดมาสวมให้ลูกเรา นำแหวนมาสวมนิ้ว นำรองเท้ามาใส่ให้ 23จงนำลูกวัวที่ขุนอ้วนแล้วไปฆ่า แล้วกินเลี้ยงฉลองกันเถิด 24เพราะลูกของเราผู้นี้ตายไปแล้วกลับมีชีวิตอีก หายไปแล้ว ได้พบกันอีก” แล้วการฉลองก็เริ่มขึ้น

25‘ส่วนบุตรคนโตอยู่ในทุ่งนา เมื่อกลับมาใกล้บ้าน ได้ยินเสียงดนตรีและการร้องรำ 26จึงเรียกผู้รับใช้คนหนึ่งมาถามว่าเกิดอะไรขึ้น 27ผู้รับใช้บอกเขาว่า “น้องชายของท่านกลับมาแล้ว บิดาสั่งให้ฆ่าลูกวัวที่ขุนอ้วนแล้ว เพราะเขาได้ลูกกลับคืนมาอย่างปลอดภัย” 28บุตรคนโตรู้สึกโกรธ ไม่ยอมเข้าไปในบ้าน บิดาจึงออกมาขอร้องให้เข้าไป 29แต่เขาตอบบิดาว่า “ลูกรับใช้พ่อมานานหลายปีแล้ว ไม่เคยฝ่าฝืนคำสั่งของพ่อเลย พ่อก็ไม่เคยให้ลูกแพะแม้แต่ตัวเดียวแก่ลูกเพื่อเลี้ยงฉลองกับเพื่อน ๆ 30แต่พอลูกคนนี้ของพ่อกลับมา เขาคบหญิงเสเพล ผลาญทรัพย์สมบัติของพ่อจนหมด พ่อยังฆ่าลูกวัวที่ขุนอ้วนแล้วให้เขาด้วย”

31‘บิดาพูดว่า “ลูกเอ๋ย ลูกอยู่กับพ่อเสมอมา ทุกสิ่งที่พ่อมีก็เป็นของลูก 32แต่จำเป็นต้องเลี้ยงฉลองและชื่นชมยินดี เพราะน้องชายคนนี้ของลูกตายไปแล้ว กลับมีชีวิตอีก หายไปแล้ว ได้พบกันอีก”’

เข้าใจความหมายของพระวาจา

1. นี่คือวิธีทำงานของพระเจ้า

 ถ้าพระวรสารแปลว่า “ข่าวดี” และเป็นข่าวดีสำหรับคนจนและคนบาป บทที่ 15 ของพระวรสารของนักบุญลูกา ซึ่งเล่าอุปมาเรื่องแกะที่พลัดหลง เงินเหรียญที่หายไป และบุตรล้างผลาญ ก็นำเราเข้าไปถึงหัวใจของพระวรสาร เมื่อศัตรูกล่าวหาพระองค์ พระเยซูเจ้าทรงใช้เรื่องอุปมาเหล่านี้ปกป้องการกระทำของพระองค์ต่อคนบาป พระองค์ตรัสเรื่องอุปมาเหล่านี้ให้ธรรมาจารย์และชาวฟาริสีฟัง เมื่อเขาบ่นว่า “คนนี้ต้อนรับคนบาป และกินอาหารร่วมกับเขา” (ลก 15:2)

 เพื่อบรรลุตามเป้าหมายของพระองค์ พระเยซูเจ้าทรงใช้วิธีที่แปลก พระองค์ทรงคิดประดิษฐ์สถานการณ์ คือ ทรงใช้เรื่องอุปมาที่ดูเหมือนตรงกับความเป็นจริงมาก และเกี่ยวข้องกับชีวิตประจำวัน แต่แท้จริงแล้วไม่ใช่ความจริงและตรงกันข้ามกับประสบการณ์จริง ชุมพาบาลที่แท้จริงจะไม่ทิ้งแกะ 99 ตัวไว้ในถิ่นทุรกันดาร เพราะเมื่อเขากลับมา เขาจะได้แกะหนึ่งตัวกลับคืนมา และแกะอีก 99 ตัวจะเดินเร่ร่อนหายไปหมด หญิงที่ยากจนมาก (นางต้องยากจนมากถ้านางได้รับเงินสินสอดเพียง 10 ดรักมา) ไม่สามารถเชิญเพื่อน ๆ มาเลี้ยงฉลองได้ เพราะนางต้องใช้เงินทั้ง 10 ดรักมา เพื่อซื้ออาหารว่างธรรมดา ๆ มื้อหนึ่ง และบิดาชาวปาเลสไตน์จะไม่แบ่งมรดกให้แก่บุตรชายคนเล็กที่อายุไม่ถึง 18 ปี (และยังไม่สมรส) และบิดาจะไม่มีวันมอบมรดกให้เป็นเงิน ประเพณีของยุคนั้นกำหนดว่า อย่างมากที่สุด บิดาที่ยังมีชีวิตอยู่อาจมอบทรัพย์สินบางอย่างที่บุตรของเขาสมควรได้รับอยู่แล้ว แต่ไม่มอบให้เป็นเงิน

 พระเยซูเจ้าทรงอธิบายการกระทำของพระเจ้าโดยใช้สถานการณ์สามแบบนี้เป็นตัวอย่าง อุปมาเหล่านี้ดูเหมือนว่าถ่ายทอดบรรยากาศของความจริง และเหตุการณ์ที่เกิดขึ้นได้ทุกวัน เหมือนกับว่าเป็นเหตุการณ์ปกติ พระเยซูเจ้าดูเหมือนตรัสว่า “ชุมพาบาลและบิดาทั้งหลายในโลกก็ทำเช่นนี้ไม่ใช่หรือ” และเราจะคล้อยตามพระองค์ เราจะพยักหน้ารับ โดยไม่ตระหนักว่านี่ไม่ใช่ความจริง และไม่มีใครในพวกเราจะทำอะไรอย่างนี้ พระเยซูเจ้าทรงแสดงให้เห็นว่าทรงเป็นกวีผู้เก่งกาจ กวีเท่านั้นที่สามารถทำให้ผู้ฟังรู้สึกว่าเรื่องอันน่าพิศวงที่เขากำลังเล่าอยู่นั้นเป็นเรื่องจริง แม้จะเป็นเพียงเรื่องจากจินตนาการเท่านั้น พระองค์ทำให้เรานึกถึงผู้เขียนนิทานที่มีชื่อเสียง ผู้รู้วิธีทำให้สัตว์พูดได้ราวกับพวกมันเป็นมนุษย์ สถานการณ์ที่พระเยซูเจ้าทรงสร้างขึ้นในเรื่องอุปมานั้นเป็นเรื่องจริง แต่เป็นความจริงในระดับพระเจ้า มิใช่ระดับมนุษย์ เราคล้อยตามเรื่องเล่าและสนุกกับเรื่องสมมุตินี้ เพราะทำให้เราพอใจมากกว่าความเป็นจริงและรู้สึกดีขึ้น จะดีเพียงใดหนอ ถ้าเหตุการณ์ต่าง ๆ จะเกิดขึ้นอย่างนี้จริง ๆ

 ดังที่กล่าวแล้วว่า พระเยซูเจ้าทรงกำลังใช้สามสถานการณ์เพื่ออธิบายว่าพระเจ้าทรงปฏิบัติอย่างไรต่อมนุษย์ เหมือนกับเสนอภาพของพระเจ้า “ผู้สวมเสื้อผ้าของมนุษย์” พระเยซูเจ้าทรงกำลังบอกว่านี่คือวิถีทางที่พระเจ้าทรงปฏิบัติต่อเรา นี่คือปฏิกิริยาของพระองค์ นี่คือจุดอ่อนของพระองค์ เราจำเป็นต้องยอมรับพระเจ้าอย่างที่พระองค์ทรงเป็น เราต้องแก้ต่างให้พระเจ้าสำหรับจุดอ่อนของพระองค์ เพราะพระองค์ทรงยินดีกับการทำเช่นนี้ เราไม่จำเป็นต้องถามคนทั่วไปว่าทำไมเขาจึงมีความสุขกับบางสิ่ง เพราะเขาจะตอบเราว่า “ก็ฉันเป็นคนอย่างนี้” และพระเจ้าก็คงตอบเราอย่างนี้เหมือนกัน

 ณ จุดนี้ พระเยซูเจ้าทรงปล่อยให้ผู้ฟังพระองค์หาข้อสรุปที่สำคัญที่สุดและน่าตกใจ ถ้าพระเยซูเจ้าทรงกระทำเช่นนี้กับคนบาปและคนหลงทาง และถ้าพระองค์ทรงกำลังกระทำแบบเดียวกับพระเจ้า พระเยซูเจ้าเหมือนกับพระเจ้า และพระเยซูเจ้าทรงเป็นพระเจ้า นี่คือสิ่งที่พระเยซูเจ้าทรงต้องการบอกเขา บริบทของเรื่องอุปมาเหล่านี้เป็นคริสตวิทยา เพราะกล่าวถึงพระคริสตเจ้า เกี่ยวกับพระบุคคลและพันธกิจของพระองค์ นี่คือคำประกาศอย่างทรงอำนาจเกี่ยวกับพระองค์ ซึ่งมีประสิทธิผลมากกว่า เพราะไม่ระบุอย่างชัดแจ้ง – ไม่มีคำอธิบายโดยตรง และปล่อยให้ผู้ฟังใช้สติปัญญาไตร่ตรองด้วยตนเอง (เพราะข้อสรุปที่ดีที่สุดคือข้อสรุปที่ประชาชนค้นพบด้วยตนเอง) เหมือนกับเมื่อครั้งที่พระเยซูเจ้าทรงรักษาคนเป็นอัมพาต (ดู ลก 5:17) แต่พระองค์ตรัสในตอนแรกว่า “เพื่อนเอ๋ย บาปของท่านได้รับการอภัยแล้ว” (5:20) ทุกคนรอบตัวพระองค์คิดในทันใดว่า “ใครเล่าอภัยบาปได้ นอกจากพระเจ้าเท่านั้น” (ดู 5:21) และพระองค์ทรงตอบโต้เขาอย่างสงบด้วยการรักษาคนเป็นอัมพาต และบังคับให้คนเหล่านั้นใช้หลักเหตุผลหาข้อสรุปจากเหตุการณ์นั้นเอง

2. ความยินดีและความหวังในพระหฤทัยของพระเจ้า

 เราไม่อาจพิจารณาเรื่องอุปมาเหล่านี้แยกจากกัน เพราะเห็นได้ชัดว่าทั้งสามเรื่องนี้เชื่อมโยงกัน และถูกบอกเล่าอย่างต่อเนื่องกันโดยไม่มีข้อความใดคั่นกลาง – ชุมพาบาลคนหนึ่งมีแกะหนึ่งร้อยตัว ... หรือหญิงคนหนึ่งมีเงินเหรียญ 10 เหรียญ ... หรือบิดาคนหนึ่งมีบุตรสองคน

 แต่เราสามารถพิจารณาอุปมาทั้งสามเรื่องนี้ทีละเรื่อง และจับความหมายที่โดดเด่น (คือตัวละครเอกในอุปมาเหล่านี้) ซึ่งไม่ใช่แกะที่พลัดหลง เหรียญที่หายไป หรือบุตรล้างผลาญ แม้ว่านี่คือชื่อเรื่อง แต่ก็เป็นชื่อเรื่องที่กำหนดไว้เพื่อความสะดวกเท่านั้น อุปมาที่แสดงความเมตตาเหล่านี้ไม่ได้กล่าวถึงมนุษย์หรือคนบาป แต่กล่าวถึงพระเจ้า โดยเฉพาะความยินดีของพระเจ้า

 ถ้าบริบทนี้คือคริสตวิทยา ตัวบทของเรื่องอุปมาเหล่านี้ก็คือเทววิทยา กล่าวคือ อุปมาเหล่านี้เผยแสดงเกี่ยวกับพระเจ้า และเป็นการเผยแสดงที่สะดุดใจ ถ้าความเมตตาและความรัก (hesed) เป็นคุณลักษณะประจำพระองค์ของพระเจ้าที่ปรากฏให้เห็นได้ตลอดพระคัมภีร์ภาคพันธสัญญาเดิม เราก็ต้องพูดว่าเรื่องอุปมาเหล่านี้เป็นการเปิดเผยของพระคัมภีร์ในระดับสูงสุดเกี่ยวกับพระเจ้า ยิ่งกว่านั้น ยังเพิ่มเติมบางสิ่งที่เราไม่เคยรู้มาก่อน หรือถ้ารู้ ก็ไม่ได้รู้อย่างชัดเจน คือ พระเจ้าทรงยินดีกับการแสดงความเมตตา ประกาศกมีคาห์กล่าวว่า พระเจ้า “ไม่ทรงเก็บความโกรธไว้ตลอดไป แต่ทรงยินดีแสดงความรักมั่นคง” (7:18) แนวคิดนี้ ซึ่งกล่าวถึงอย่างไม่โจ่งแจ้งในอดีต บัดนี้กลับถูกประกาศจากบนหลังคาบ้าน

 ดังนั้น เราจะพูดถึงหัวใจของเรื่องอุปมาเหล่านี้ คือความยินดีของพระเจ้า คำนี้ปรากฏให้เห็นถึงสามครั้งในอุปมาสั้น ๆ เรื่องชุมพาบาล “เขายกแกะใส่บ่าด้วยความยินดี ...จงร่วมยินดีกับฉันเถิด ...สวรรค์จะมีความยินดีเช่นนี้” (ลก 15:5-7) ในอุปมาเรื่องบิดาผู้ใจดี ความยินดีของเขาล้นเหลือจนเขาต้องจัดงานเลี้ยงฉลอง เขายินดีจนทำอะไรไม่ถูก เขานำเสื้อผ้าหรูหราออกมา แหวนที่มีตราประจำตระกูล (สิ่งที่คนโบราณถือว่าเป็นเครื่องหมายของอำนาจ) และให้ฆ่าลูกวัวที่ขุนอ้วนแล้ว เขาลืมวัยและศักดิ์ศรีของเขา และออกวิ่งราวกับเป็นเด็ก (“บิดามองเห็นเขา ...จึงวิ่งไป” - ลก 15:20) และร้องบอกทุกคนว่า “มากินเลี้ยงฉลองกันเถิด”

 เรื่องอุปมาเหล่านี้มีบรรยากาศที่ร่าเริงเบิกบานที่สุด แต่เมื่อเราใคร่ครวญสักหน่อย เรื่องเหล่านี้จะทำให้เราเกิดคำถามขึ้นในใจ และจะกลายเป็นการประจญได้ทีเดียว ความยินดีของชุมพาบาลนั้นเข้าใจได้ แต่ทำไมจึงมีความยินดีเพราะแกะที่พลัดหลง “มากกว่า” ยินดีกับแกะ 99 ตัวที่ไม่ก่อปัญหา เราทุกคนเป็นบุตรของพระเจ้าเหมือนกันไม่ใช่หรือ ถ้าเช่นนั้นทำไมแกะหนึ่งตัวจึงมีค่าเท่ากับแกะอื่น ๆ อีก 99 ตัว และทำไมบัดนี้ แกะตัวที่พลัดหลงจึงมีค่ามากกว่า ทั้งหมดนี้ไม่มากเกินไปหน่อยหรือ

 พ่อได้พบคำตอบที่ดีที่สุดและน่าเชื่อถือมากที่สุดในบทกวีของ ชาร์ลส เปกี เขาบอกว่าแกะที่พลัดหลง (เช่นเดียวกับบุตรชายคนเล็ก) ทำให้พระหฤทัยของพระเจ้าหวั่นไหว พระเจ้าทรงกลัวว่าจะสูญเสียมันไปตลอดกาล และทรงจำเป็นต้องลงโทษและถูกพรากจากแกะตัวนั้นตลอดนิรันดร พระองค์ทรงกลัวเช่นนี้ และความกลัวนั้นเป็นเหตุให้เกิดความหวังขึ้นในพระหฤทัยของพระเจ้า และเมื่อความหวังของพระองค์สมหวัง จึงทำให้เกิดความยินดีและการเลี้ยงฉลอง

 เมื่อพระเจ้าทรงรักเรา พระองค์ทรงทำให้พระองค์เองตกอยู่ในสภาพที่จำเป็นต้องคาดหวังบางสิ่งจากเรา แม้แต่จากคนบาปหนาที่สุด นี่เป็นการเปิดเผยความรู้ใหม่ และพลิกผันทุกสิ่งทุกอย่าง ใครจะจินตนาการเรื่องอย่างนี้ได้ เราไม่รู้ว่าความหวังของพระเจ้าทำงานอย่างไร อารมณ์นี้ก็เข้าใจยากและเร้นลับแม้แต่ในตัวมนุษย์ แต่อย่างน้อยเราก็พูดได้ว่าความหวังของพระเจ้าไม่ได้ขึ้นอยู่กับการรู้ผลลัพธ์ของความคาดหวังของพระองค์ แต่ขึ้นอยู่กับว่าพระองค์ไม่ทรงต้องการสมหวังด้วยการลิดรอนเสรีภาพของบุคคลนั้น สำหรับเรา อนาคตเป็นเงื่อนไขที่ทำให้เกิดความหวัง แต่สำหรับพระเจ้า เงื่อนไขที่ทำให้พระองค์ทรงมีความหวังคือน้ำใจอิสระของมนุษย์คนหนึ่ง

 เมื่อหลายปีก่อนมีคดีหนึ่งที่ทำให้คนทั้งอิตาลีสนใจ เด็กหญิงวัยสองปีคนหนึ่งหายไป และไม่มีใครรู้ว่าเกิดอะไรขึ้นกับเธอระหว่างช่วงเวลาหนึ่ง มีผู้คาดการณ์ต่าง ๆ ที่ทำให้ไม่สบายใจ บิดามารดาของเด็กรู้สึกสิ้นหวัง แต่ในวันที่สาม เด็กก็ปรากฏตัวในทันทีทันใด กล้องทีวีที่ติดตามเรื่องนี้จับภาพเมื่อมารดามองเห็นบุตร และวิ่งเข้าไปอุ้มเธอขึ้น กอดเธอและจูบเธอทั่วตัว นี่คือภาพของความสุข เมื่อพ่อเฝ้าดูเหตุการณ์นี้ พ่อบอกตนเองว่า “นี่คือสิ่งที่พระเยซูเจ้าตรัสไว้ เมื่อพระองค์ตรัสถึงความยินดีของพระเจ้าสำหรับบุตรคนหนึ่งที่พระองค์ตามหาจนพบตัว” พ่อมั่นใจว่า ถ้ามารดาและบิดาคู่นี้เลือกได้ เขาคงไม่ต้องการให้บุตรของเขาหายไป (และพระเจ้าก็คงรู้สึกเช่นเดียวกัน) แต่เมื่อเหตุการณ์เกิดขึ้นแล้ว การพบตัวบุตรของเขาอีกครั้งหนึ่งย่อมนำความยินดีมาให้อย่างที่เขาจะไม่มีวันรู้สึกเช่นนี้ถ้าบุตรของเขาไม่หายไป สำหรับเขาความเจ็บปวดทำให้เกิดความหวัง และเมื่อความหวังนั้นสมหวังก็ทำให้ความยินดีของเขาระเบิดออกมา

 เหตุการณ์บางอย่างที่คล้ายกันนี้เกิดขึ้นกับการสิ้นพระชนม์และการกลับคืนพระชนม์ชีพของพระเยซูเจ้า (บิดาในเรื่องอุปมากล่าวว่า “ลูกของเราผู้นี้ตายไปแล้วกลับมีชีวิตอีก”, ลก 15:24) เราคงไม่สมองทึบจนกระทั่งคิดว่าพระบิดาทรงอยู่นิ่งเฉย และไม่ทรงคาดหมายสิ่งใดเลยในช่วงเวลาระหว่างการสิ้นพระชนม์ และการกลับคืนพระชนม์ชีพของพระเยซูเจ้า การกลับคืนพระชนม์ชีพของพระเยซูเจ้านำความยินดีเหลือล้นมาสู่พระบิดา มากยิ่งกว่าหากว่าพระเยซูเจ้าไม่สิ้นพระชนม์และกลับคืนพระชนม์ชีพ กรณีของแกะและบุตรล้างผลาญก็เช่นเดียวกัน

 พ่อพูดว่าเราไม่รู้ว่าความหวังของพระเจ้าทำงานอย่างไร แต่เพียงเรารู้ว่าพระเจ้าทรงหวังบางสิ่งบางอย่างจากเรา หัวใจของเราก็ควรรู้สึกลิงโลดแล้ว เราสามารถทำให้พระเจ้าสมหวัง(หรือผิดหวัง)ได้ ในหนังสือเล่มหนึ่งของ โดสทอฟสกี้ เขาบรรยายภาพที่ชัดเจนจนดูเหมือนว่าเขาเคยเห็นเหตุการณ์นั้นมาแล้วจริง ๆ หญิงชาวนาคนหนึ่งกำลังอุ้มทารกวัยเพียงไม่กี่สัปดาห์ เมื่อเธอเห็นทารกนั้นยิ้มออกมาเป็นครั้งแรก เธอทำเครื่องหมายกางเขนอย่างถ่อมตน และเมื่อใครคนหนึ่งถามว่าทำไมเธอจึงทำเช่นนั้น เธอตอบเขาว่า “แม่คนหนึ่งยินดีที่ได้เห็นรอยยิ้มครั้งแรกของลูก เหมือนกับที่พระเจ้าทรงยินดีในสวรรค์ เมื่อทรงเห็นคนบาปคนหนึ่งภาวนาต่อพระองค์ด้วยสิ้นสุดจิตใจ”

 คนบาปที่อ่านอุปมาทั้งสามเรื่องของพระเยซูเจ้าอาจซาบซึ้งใจและตัดสินใจจะกลับใจเพราะหลากหลายเหตุผล ถ้อยคำเหล่านี้ซึมเข้าไปในตัวเราเหมือนน้ำ หรือออกฤทธิ์ในความคิดของเรา ในใจของเรา ในจินตนาการของเรา หรือในความทรงจำของเรา ถ้อยคำเหล่านี้รู้ว่าจะกระตุ้นความรู้สึกต่าง ๆ ของเรา เช่น ความเสียใจ ความละอาย (“เขาอยากกินฝักถั่วที่หมูกินเพื่อระงับความหิว”, ลก15:16) ความอาลัยอาวรณ์ (“คนรับใช้ของพ่อฉันมีอาหารกินอุดมสมบูรณ์”,15:17) พระเจ้าเท่านั้นทรงรู้ว่ามีคนมากมายเท่าใดที่ซาบซึ้งใจกับเรื่องอุปมาเหล่านี้ พระสงฆ์อย่างเราเคยเห็นอาการเช่นนี้ เมื่อเราใช้เรื่องอุปมาเหล่านี้เทศน์สอนระหว่างการเข้าเงียบ หรือการฟื้นฟูจิตใจ มักมีบางสิ่งบางอย่างเกิดขึ้นกับบางคน หัวใจของเขาละลายอย่างแท้จริง อุปมาเหล่านี้ยังมีอานุภาพอยู่อย่างครบถ้วน พ่อบอกว่าผู้ที่อ่านเรื่องอุปมาอาจรู้สึกซาบซึ้งใจและอาจตัดสินใจกลับใจเพราะหลายเหตุผล แต่พระเยซูเจ้าทรงเสนอเหตุผลที่ดีที่สุดที่จะกลับใจ คือ “พระเจ้าทรงกำลังรอคอยบางสิ่งบางอย่างจากฉัน และฉันต้องการทำให้พระองค์มีความสุข”

 นักบุญเปาโลอ้างประโยคหนึ่งของพระเยซูเจ้าว่า “การให้ย่อมเป็นสุขมากกว่าการรับ” (กจ 20:35) เรารู้ว่านี่เป็นความจริงสำหรับพระเจ้าเช่นกัน ความรักของพระเจ้าเป็นคุณสมบัติประจำพระองค์ และทรงรักแบบให้เปล่า ดังนั้น ในสวรรค์จึงมีความยินดีมากกว่า เมื่อคนบาปคนหนึ่งกลับใจ เพราะเป็นโอกาสที่พระเจ้าจะทรงให้อภัย และการให้อภัยเป็นเสมือนการให้สองครั้ง คือ เป็นโอกาสให้พระองค์ทรงรักตามวิถีทางของพระองค์ ซึ่งก็คือการรักเรา “ก่อน” (ดู 1 ยน 4:19) พระองค์ทรงรักเราก่อนทุกครั้ง ด้วยความรักที่ไม่ต้องการสิ่งใดแลกเปลี่ยน

3. บุตรชายคนโต

 บัดนี้เราจะพิจารณาคำถามที่ยากที่สุดในเรื่องอุปมาเหล่านี้ ซึ่งเต็มไปด้วยธรรมล้ำลึกเช่นเดียวกับพระวาจาทุกคำของพระเจ้า คำถามนี้คือ เกิดอะไรขึ้นกับแกะอีก 99 ตัว และบุตรคนโตในเรื่องอุปมา เขาเหล่านี้ไม่มีโอกาสทำให้พระเจ้ามีความสุขหรือ พวกเขาอยู่ในสถานะที่ด้อยกว่าสำหรับพระเจ้า และในด้านชีวิตจิตหรือ

 เมื่อหลายปีก่อน พ่อได้อธิบายพระวรสารในรายการทีวีในคืนวันเสาร์และแสดงความคิดเห็นเกี่ยวกับอุปมาที่เราเรียกว่าเรื่องบุตรล้างผลาญ หลังจากนั้นผู้ฟังคนหนึ่งเขียนจดหมายถึงพ่อดังนี้

ตรงกันข้ามกับการตีความตามธรรมประเพณี ผมเชื่อว่าบุตรล้างผลาญเป็นคนเลวและหน้าไหว้หลังหลอก เขาไม่รับผิดชอบและผลาญเงินที่เขาเรียกร้องจากบิดาของเขาหมดไปอย่างโง่เขลา จากนั้น เมื่อเขาหิว เขาก็บอกตนเองว่า “แม้แต่คนรับใช้ยังได้รับการดูแลอย่างดีในบ้านของพ่อของฉัน ฉันจะลุกขึ้นและบอกพ่อของฉันว่าฉันได้ทำผิดต่อสวรรค์และต่อพ่อ” ... เหตุจูงใจของเขาไม่ใช่การสำนึกผิดแต่เป็นความหิว เขากลับบ้านเพราะความจำเป็นไม่ใช่เพราะความรัก บุตรอีกคนหนึ่งก็ไม่ได้น่านิยมสักเท่าไร แต่เขาไม่หน้าไหว้หลังหลอก และเขาไม่ทำตัวหยิ่งผยองและโง่เขลาเหมือนน้องชายของเขา เขาทำงานให้พ่อนานหลายปีเขาไม่เคยหาเวลาไปเลี้ยงฉลองกับเพื่อนๆ อารมณ์บูดบึ้งของเขาอาจน่ารำคาญ แต่ระหว่างพี่น้องสองคนนี้ผมชอบคุณธรรมของบุตรชายคนโตที่แม้จะมีอยู่เพียงจำกัดมากกว่าความหยิ่งผยองอย่างโง่เขลาของบุตรที่ออกจากบ้าน

 ปฏิกิริยาของผู้ชมคนนี้ก็พอจะทำให้เราเห็นได้แล้วว่าอุปมาเรื่องนี้ไม่ได้มีเหตุผลและเข้าใจได้ง่าย เว้นแต่เราจะเข้าถึงความคิดของพระเจ้า ซึ่งต่างจากความคิดของเรามาก ก่อนอื่นขอให้เราตัดประเด็นที่ทำให้สับสนออกไปก่อน ความจริงที่ว่ามี “ความยินดีมากกว่า” ในสวรรค์เมื่อคนบาปคนหนึ่งกลับใจ ไม่ได้หมายความว่าบัดนี้คนบาปคนนั้นมีความศักดิ์สิทธิ์มากกว่า หรือมีบุญบารมีมากกว่า หรือสิริรุ่งโรจน์มากกว่าบรรดาผู้ชอบธรรม อุปมาเรื่องนี้กล่าวถึงพระเจ้า มิใช่คนบาป

 และมีคำตอบหนึ่งที่สำคัญกว่าสำหรับผู้ชอบธรรม(ที่เป็นผู้ชอบธรรมอย่างแท้จริง) มีบางสิ่งบางอย่างที่ดีกว่า คือ เขาสามารถมีส่วนร่วมในความยินดีของพระเจ้า ชุมพาบาลและหญิงคนนี้พูดกับเพื่อนของเขาอย่างไร “จงร่วมยินดีกับฉันเถิด” บิดาพูดกับบุตรชายคนโตอย่างไร “มากินเลี้ยงฉลองกันเถิด” (ลก 15:23) - หมายถึง “ลูกและพ่อ” – เพราะน้องชายของเขากลับมาแล้ว บิดายังบอกด้วยว่า “ทุกสิ่งที่พ่อมีก็เป็นของลูก” (15:31) บิดากำลังพูดว่า “ทั้งความกังวลและความหวังของพ่อควรเป็นของลูก และบัดนี้ ความยินดีของพ่อก็ควรเป็นของลูกเช่นกัน เพราะเรื่องนี้เกี่ยวข้องกับน้องชายของลูก”

 นี่คือ “ยอดเขาที่สอง” ของอุปมาทั้งสามบทนี้ พระเยซูเจ้าต้องการบอกธรรมาจารย์และชาวฟาริสีว่าทัศนคติของเขาต่อคนบาปไม่เพียงเป็นการวิจารณ์พระเจ้า – พระเจ้าไม่ทรงยินดีกับความตายของคนชั่ว แต่ทรงต้องการให้เขากลับใจและมีชีวิตต่อไป (ดู อสค 18:23) – แต่ยังเป็นการสบประมาทเพื่อนมนุษย์ของเขาด้วย ดังนั้น พวกเขากำลังละเมิดบทบัญญัติที่สำคัญที่สุดทั้งสองข้อ พี่ชายไม่สามารถเฉยเมยต่อน้องชายที่ออกจากบ้าน เขาควรร่วมรับความทุกข์ของบิดา และถ้าน้องชายกลับมา เขาควรร่วมยินดีกับบิดา

 อุปมาทั้งสามเรื่อง ซึ่งมุ่งหมายจะพูดกับเราเกี่ยวกับพระเจ้าเท่านั้น แต่กลับพูดกับทุกคน และเกี่ยวกับทุกคนโดยไม่เลือกปฏิบัติ ทั้งคนบาปและคนชอบธรรม ทั้งคนที่อยู่ไกลและคนที่อยู่ใกล้พระเจ้า แต่พ่อขอเตือนผู้ที่ได้ยินอุปมาเหล่านี้ว่าอย่าด่วนคิดว่าเขาเป็นแกะที่อยู่ในฝูง และ “ไม่จำเป็นต้องกลับใจ” (ลก 15:7) อันที่จริง พ่อสงสัยว่าพระวาจาของพระเยซูเจ้าเกี่ยวกับผู้ที่“ไม่จำเป็นต้องกลับใจ” นั้น อาจหมายถึง “ผู้ที่ไม่รู้ตัวว่าตนเองจำเป็นต้องกลับใจ”

 มีใครบ้างที่คิดจริง ๆ ว่าตนเองไม่จำเป็นต้องกลับใจและกลับไปหาพระเจ้า ธรรมาจารย์และชาวฟาริสีคิดว่าตนเองเป็นเช่นนั้น แต่เราก็รู้ว่าแท้จริงแล้วพวกเขาเป็นอย่างไร แกะที่หลงทางไปไกลที่สุด บุตรที่อยู่ไกลบ้านมากที่สุดและจำเป็นต้องกลับบ้านมากที่สุด ก็คือบุคคลที่หลงทางเพราะความจองหองของเขา ผู้ฝังตนเองในความชอบธรรมแบบของเขาเอง และปฏิบัติตามบทบัญญัติในแบบของเขาเอง เช่นเดียวกับชาวฟาริสีผู้อธิษฐานภาวนาในพระวิหาร “การเดินทางไปยังประเทศห่างไกล” (ลก 15:13) อย่างที่บุตรคนเล็กได้กระทำ ไม่ได้หมายถึงการทำบาปหนักที่ไม่อาจให้อภัยได้ และเป็นผลให้ต้องตัดขาดจากความเชื่อและพระศาสนจักร บุคคลหนึ่งอาจเดินทางไปยังประเทศห่างไกลด้วยก้าวยาว ๆ เพียงก้าวเดียว หรือก้าวสั้นๆ ทีละก้าวก็ได้ หรือด้วยการทำผิดเล็กน้อยในวันนี้ และทำผิดอีกเล็กน้อยในวันพรุ่งนี้ หรือด้วยการละเลยหนึ่งครั้งในวันนี้ และอีกครั้งหนึ่งในวันพรุ่งนี้

 ดังนั้นอุปมาเรื่องความเมตตานี้จึงเป็นเรื่องสำหรับมนุษย์ทุกคน ไม่มีมนุษย์คนใดที่ไม่จำเป็นต้องกลับใจ และเพราะเหตุนี้ จึงไม่มีมนุษย์คนใดที่ไม่มีโอกาสทำให้พระเจ้าสมหวัง ทำให้พระองค์มีความสุข และมีส่วนร่วมในความสุขของพระองค์ ตราบใดที่เรายังอยู่ในโลกนี้ เราก็อาจรับทั้งสองบทบาทนี้สลับกันไป คือ บางครั้งเป็นน้องชาย บางครั้งก็เป็นพี่ชาย

Meditatio : มองชีวิตของเราโดยมีพระวาจานำทาง

จากการอ่านอุปมาทั้งสามบทนี้ในคราวเดียวกัน เราได้ข้อสรุปอะไรที่มีประโยชน์สำหรับชีวิตของเราบ้าง ประการแรกและประการสำคัญที่สุด เรารู้ว่าพระเจ้าทรงรักเราอย่างแท้จริง ไม่ว่าจะเกิดอะไรขึ้นกับเราก็ไม่ทำให้พระองค์ทรงเมินเฉยต่อเรา แต่เป็นเสียงก้องในพระหฤทัยของพระองค์จนทำให้พระองค์ทรงกังวลพระทัย ทำให้เกิดความหวัง ความเศร้า และความยินดี เราต้องมีค่ามากสำหรับพระองค์

 ประการที่สอง เราอนุมานได้ว่าเรามีค่าสำหรับพระองค์ในฐานะปัจเจกบุคคล มิใช่ในฐานะกลุ่มบุคคล เราไม่ได้เป็นเพียงตัวเลข ความจริงที่ว่าพระองค์ทรงให้ความสำคัญแก่แกะหนึ่งตัว และคิดถึงแกะตัวนี้ก่อนคิดถึงแกะทั้งฝูงที่เหลือ เน้นย้ำประเด็นที่ว่าพระเจ้าทรงรู้จักชื่อของเรา สำหรับพระองค์ เราแต่ละคนเป็นบุตรคนหนึ่ง ผู้พิเศษไม่เหมือนบุตรคนอื่น ๆ พระเจ้าทรงนับได้ถึงเลขหนึ่งเท่านั้น และ “หนึ่ง” นั้นคือมนุษย์แต่ละคน นี่คือสิ่งที่บิดาหรือมารดาที่ดีทุกคนทำในโลกนี้ไม่ใช่หรือ ถ้ามารดาคนหนึ่งมีบุตรห้าคน เขาจะไม่แบ่งความรักของเขาออกเป็นห้าส่วน และมอบแต่ละส่วนเล็ก ๆ ให้บุตรแต่ละคน แต่เขาจะรักบุตรแต่ละคนด้วยความรักทั้งหมดที่เขามี

 อุปมาเรื่องความเมตตาทั้งสามเรื่องนี้มีคำสั่งสอนสำหรับเราทุกคน สำหรับเราพระสงฆ์ อุปมาเหล่านี้เตือนใจว่าเรามีหน้าที่ออกไปตามหาแกะที่พลัดหลง และเมื่อเขากลับมา เราควรต้อนรับเขาด้วยความเมตตา สำหรับบุตรล้างผลาญจำนวนมากในวันนี้ ผู้พลัดหลงไปไกล และผลาญเงินทองของเขาไปกับ “การประพฤติเสเพล” (ลก 15:13) อุปมาเหล่านี้ทำให้เรามองเห็นความเป็นไปได้ที่จะเปลี่ยนชีวิตตนเองอย่างถอนรากถอนโคน โดยไม่มีรสชาติของ “ฝักถั่วที่หมูกิน” หลงเหลืออยู่ในปากของเราเลย เรื่องอุปมานี้ให้กำลังใจบิดาและมารดาที่มีบุตรที่ “กำลังหลงทาง” ให้เขาอดทนและมีความหวังในตัวบุตร เพราะพระเจ้าทรงอดทนและมีความหวังในตัวเราแต่ละคน (และให้บิดามารดาเหล่านั้นระลึกว่าบางทีพระองค์ก็ทรงต้องอดทนและมีความหวังในตัวพวกเขา เมื่อครั้งที่เขายังเป็นหนุ่มสาว)

 ในเรื่องอุปมาเหล่านี้ เราทุกคนสามารถพบบทบาทที่เราจะทำให้กลายเป็นความจริงในชีวิตของเราได้

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Contemplatio (**อยู่กับพระวาจา**)**

“...เราจะพิพากษาแต่ละคนตามความประพฤติของเขา – พระยาห์เวห์องค์พระผู้เป็นเจ้าตรัส – จงกลับใจและเลิกการล่วงละเมิดทั้งหมดของท่าน แล้วความผิดของท่านจะไม่เป็นเหตุให้ท่านพินาศ 31จงละทิ้งการล่วงละเมิดทั้งหมดที่ท่านได้ทำ จงทำตนให้มีใจใหม่และจิตใหม่ .. จงกลับใจเถิด แล้วท่านจะมีชีวิต” (เอเสเคียล 18:30-32)

31‘บิดาพูดว่า “ลูกเอ๋ย ลูกอยู่กับพ่อเสมอมา ทุกสิ่งที่พ่อมีก็เป็นของลูก 32แต่จำเป็นต้องเลี้ยงฉลองและชื่นชมยินดี เพราะน้องชายคนนี้ของลูกตายไปแล้ว กลับมีชีวิตอีก หายไปแล้ว ได้พบกันอีก”’ (ลก 15:31-32)

16เรารู้และเชื่อในความรักที่พระเจ้าทรงมีต่อเรา

พระเจ้าทรงเป็นความรัก

ผู้ใดดำรงอยู่ในความรัก ย่อมดำรงอยู่ในพระเจ้า

และพระเจ้าย่อมทรงดำรงอยู่ในเขา

17ความรักสมบูรณ์อยู่ในเรา

เพื่อให้เรามีความมั่นใจในวันพิพากษา

เพราะพระองค์ทรงเป็นอย่างไร

เราในโลกนี้ย่อมเป็นอย่างนั้นด้วย

18ไม่มีความกลัวในความรัก

ความรักที่สมบูรณ์ย่อมขจัดความกลัว

เพราะความกลัว คือความคาดหมายว่าจะถูกลงโทษ

ความรักของผู้มีความกลัวจึงยังไม่สมบูรณ์

19จงมีความรักเถิด

เพราะพระองค์ทรงรักเราก่อน” (1 ยน 4: 16-19)

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@